**Paulius Petrauskas palieka Inovacijų agentūros Proveržio departamento direktoriaus pareigas**

**Inovacijų agentūros Proveržio departamento direktorius Paulius Petrauskas nuo sausio 6 d. palieka pareigas. Sukaupęs ilgametę patirtį inovacijų srityje, karjerą jis tęs Ekonomikos ir inovacijų ministerijoje, kur eis ministro patarėjo pareigas.**

„Inovacijų agentūroje turėjau galimybę prisidėti prie labai svarbių projektų, kurie, tikiu, padės kurti inovatyvesnę Lietuvą. Džiaugiuosi, kad galėjau dirbti su tokiais talentingais ir kūrybingais žmonėmis, kartu pasiekėme puikių rezultatų bei įgyvendinome daugybę ambicingų idėjų. Tikiu, kad įgyta patirtis padės man siekti naujų tikslų ir toliau prisidėti prie inovacijų ekosistemos augimo“, – sako P. Petrauskas.

P. Petrauskas Inovacijų agentūros Proveržio departamentui vadovavo nuo pat agentūros įkūrimo pradžios – 2022 m. balandžio. 13 metų darbo patirtį inovacijų srityje kaupė tiek viešajame, tiek privačiajame sektoriuose – Mokslo, inovacijų, technologijų agentūroje, IBM Lietuvos tyrimų centre, Europos komisijoje.

„Kadangi viešajame sektoriuje mes visi dirbame vardan bendro Lietuvos gerovės tikslo, tai normali ir sveika praktika dalintis talentais tarp institucijų. Džiaugiuosi, kad Paulius renkasi formuoti ambicingas pramonės strategijas ir stiprinti šiuo metu vieną reikšmingiausių sričių – gynybos inovacijas. Paulius per kelis metus Inovacijų agentūroje surinko kompetentingą ir motyvuotą komandą, padėjo mums įsitraukti į svarbius tarptautinius projektus, o Lietuvos verslams ir mokslo institucijoms atvėrė kelius į naujas finansavimo galimybes“, – sako Inovacijų agentūros direktorė Romualda Stragienė.

Inovacijų agentūros Proveržio departamento l.e.p. direktoriumi paskirtas  Martynas Survilas. Naujo vadovo atrankos konkursą planuojama paskelbti iki sausio mėnesio pabaigos.